贈鄭侍郎
作者：呂本中
朝代：宋

paragraphs: 鄭公一勺酒，時與故人傾。
况兹冲和天，草木日向榮。
山茶逞獨艶，著意呈軒楹。
坐中四五客，還來尋此盟。
主人久未厭，頻得倒屣迎。
燒燭夜照花，知公有餘情。
清歌洗俗耳，軟語令心醒。
豈伊鶴頂丹，獨自能傾城。
要令同二妙，相伴作三英。
紛紛桃李花，開謝略不停。
誰知此深院，别有高世名。
我老百事廢，對此眼暫明。
還家不能寐，起坐數殘更。
明朝有新句，更欲煩公聽。